Elisabeth Arnold (RV), 2005-04-27:
Jeg kan høre på den tidligere ordfører, at der var nogle erfaringer fra det virkelige liv, der virkelig havde slået igennem.
Det er da godt, at man kan bruge sine erfaringer fra den del af tilværelsen til også at få gennemført nogle gode ændringer her i lovgivningen.
Det Radikale Venstre synes, det er en dårlig vane, at man laver sådan nogle samleforslag, hvor der er utrolig mange delelementer, som skal ændres i samme lovforslag.
Enkelte af elementerne kunne faktisk godt bære et selvstændigt lovforslag, men da Det Radikale Venstre i det store og hele støtter alle de foreslåede ændringer, vil vi ikke gøre et stort nummer ud af det formelle.
Vi vil blot for en fuldkommenheds skyld nævne, at vi ikke synes, at det er nogen god idé at samle alle disse ændringer i ét forslag.
Men vi støtter som hovedregel de foreslåede ændringer, og jeg vil nævne dem i den rækkefølge, som de står opført i i lovforslaget.
Registreringsordningen for små knallerter:
Det kommer til at vare en rum tid.
Vi må bede justitsministeren om at prøve at danne sig et skøn over, hvor mange år det varer, inden den her ordning kan formodes at få den effekt, som man gerne vil have, men det tager vi så med.
Vi kan godt se, at det vil være et meget stort bureaukrati og et meget stort besvær at indføre registrering for alle brugte knallerter, også hvis man indførte en meget hurtig skæringsdato.
Det er trods alt en ordning, der har været under diskussion mange år, inden den endelig bliver indført.
Så er der de skærpede sanktioner over for overtrædelser af køre-hvile-tids-bestemmelser.
Dem er vi fuldstændig med på.
Vi synes, det er helt katastrofalt, at man ganske uden blusel koldt kan kalkulere med, at bøderne er så små, at man kan udsætte både passagerers og medtrafikanters liv for fare ved at overtræde kørehvile-tids-bestemmelserne, så det er en skærpet sanktionspolitik, som vi går helt ind for.
Måske kan vi også diskutere, om vi skal lave en strengere sanktionspolitik over for vognmændene og ikke blot over for chaufførerne, men også give vognmændene, som i sidste instans er dem, der lukrerer på overskridelserne af køre-hvile-tidsbestemmelserne, et klækkeligt medansvar.
Forhøjelsen af fartgrænser for lastbiler på motorveje fra 70 km/t. til 80 km/t. er vi i princippet ikke modstandere af, for det hænger også sammen med, at man har haft nogle forsøgsordninger, der har kørt et stykke tid, og det er heller ikke godt at have for store forskelle på de hastigheder, der skal være på motorvejene for disse køretøjer.
Den eneste bestemmelse her, som vi har stillet os lidt undrende over for, er den med udvidelse af mulighederne for at tillade afholdelse af motorløb.
Men der må være nogle, der har savnet den her udvidelse af muligheden for at give tilladelse.
Der vil vi så gerne lade tvivlen komme justitsministeren til gode og sige, at hun må have gode grunde til at foreslå dette.
Det tager vi med ubeset.
Det er helt i orden.
Der er mange af de andre forslag, som er ganske udmærkede.
Jeg vil selvfølgelig tage fat i den kommunale parkeringskontrol, som flere andre også har nævnt.
Det har selvfølgelig vakt stor moro rundtomkring i pressen, at de kommunale parkeringsvagter ikke kan påtale parkering i anden position eller parkering ud for indkørsel eller port.
Nu har politiet så endelig generøst overladt det til de kommunale parkeringsfolk også her at tage den drastiske beslutning, at der kan være tale om ulovlig parkering, som man kan indkræve bøde for med det samme.
Det synes vi er et yderst fornuftigt tiltag.
Det Radikale Venstre støtter forslaget som helhed.